

**Međunarodni dječji festival Šibenik – Hrvatska**

**i**



**Grad Šibenik**

raspisuju likovni natječaj za učenike osnovnih škola na temu

***Livada iz sna***

Ususret 63. Međunarodnom dječjem festivalu Šibenik – Hrvatska, najstarijoj multimedijalnoj kulturnoj manifestaciji takve vrste u svijetu, raspisuje se likovni natječaj za učenike osnovnih škola na temu *Livada iz sna.*

Koncepcija i humanitarni ciljevi Festivala imaju punu podršku UNICEF-a i UNESCO-a te stalno pokroviteljstvo Predsjednika Republike Hrvatske.

Posebna vrijednost Festivala njegov je likovni program, kako onaj nastao u dječjim radionicama u živopisnim prostorima srednjovjekovne gradske jezgre, tako i onaj što ga djeci daruju istaknuti hrvatski ili svjetski umjetnici.

Dječji likovni natječaji osobito su važan dio festivalskog programa. Zbog toga i ove godine izradom likovnih radova na zadanu temu želimo uključiti što je moguće više djece u program našeg i vašeg Festivala.

Ovogodišnja tema natječaja za osnovne škole u Republici Hrvatskoj nosi naziv *Livada iz sna*, prema pjesmi *Neka cijeli ovaj* *svijet,* poznatog skladatelja Alfija Kabilja. Upravo u čast Alfi Kabilju – tvorcu himne festivalskog zbora *Zdravo maleni*, ujedno najstarijeg dječjeg zbora u RH koji ove godine slavi 65. godina svog postojanja, posvećujemo ovaj likovni natječaj, kao i večer svečanog otvaranja 63. Međunarodnog dječjeg festivala Šibenik – Hrvatska. Po prvi put likovni natječaj izlazi iz okvira izložbenog prostora s namjerom dodatnog motiviranja djece na sudjelovanje u stvaranju vizualnog identiteta i scenografije u programu svečanog otvaranja 63. Festivala, koji će biti u direktnom prijenosu Hrvatske radio televizije.

*Livada iz sna*, iako čitamo kao stih pjesme *Neka cijeli ovaj svijet*, nosi mnogo šire značenje.

*Livada iz sna* posvećena je dječjoj mašti, stvarnosti viđenoj iz perspektive najmlađih i onoga što okružuje i utječe na njihov unutarnji svijet. *Livada iz sna* zamišljena je kao prostor najsretnijeg dječjeg bivstva, mjesto okruženo zelenilom, gdje djeca mogu biti slobodna te okružena najmilijima. Možemo je predstaviti kao jedan idealan dan u životu djeteta. Pri tome nas interesira njihova mašta, njihove želje, čežnje, nadanja i snovi. Što to zamišljaju kad sklope oči? Koga bi željeli susresti? Koje vještine bi voljeli posjedovati? Koga bi poveli sa sobom na *livadu iz sna*? Kako bi ona izgledala? Što bi radili na livadi? Kako ona zvuči, kako ona miriše?

U kontekstu minulih društvenih događaja, od pandemije, preko potresa, klimatskih promjena, migracija do raznih kriza koje su nas otuđile od uobičajene svakodnevnice, tema *Livada iz sna* vraća nas na tvorničke postavke. Ova tema ima za cilj vratiti djecu u bezbrižno djetinjstvo, puno snova i želja, bez ograničenja.

Tema *Livada iz sna* potpuno je otvorena za individualna tumačenja djece, u dogovoru s njihovim nastavnicima/mentorima. Pri tome nudimo nekoliko potkategorija, za one koji žele, unutar kojih djeca mogu usmjeriti svoju kreativnost i izraziti svoj likovni izričaj:

1. *Livada iz sna i doslovnost* – likovnim sredstvima oslikati stihove pjesme *Neka cijeli ovaj svijet* koji glase:

Neka cijeli ovaj svijet

još sja u suncu,

neka naša Zemlja sva

postane sretna.

Neka cijeli ovaj svijet

zove se bajka,

zelena i mirisna,

cvjetna sva i nevina

livada iz sna.

1. *Moja livada iz sna* – likovnim sredstvima istražiti i izraziti kako ta zamišljena livada iz sna izgleda, što na njoj raste, kako ona miriše, kako ona zvuči i što je okružuje
2. *Livada iz sna i ja* – likovnim sredstvima istražiti i izraziti tko sam ja na toj zamišljenoj livadi, koje osobine me krase
3. *Livada iz sna i prijatelji* – likovnim sredstvima istražiti i izraziti koga bi poveli sa sobom na zamišljenu livadu, prikazati odnos i osjećaje prema društvu kojeg smo izabrali za našu livadu iz sna, koga to želimo upoznati

Tehnike likovnih radova

Tehnike likovnih radova neograničene su i slobodne te su prepuštene odabiru, afinitetima i mogućnostima djece određenoga uzrasta, kao i dostupnosti potrebnoga materijala. U obzir stoga dolaze sve crtačko-slikarske tehnike od obične olovke, drvenih bojica, tuša, flomastera u boji, akvarela, tempere do akrila, te linorez, monotipija, kolaž od papira u boji i drugih komadića materijala, poput novina, tkanine, plastike ili pak materijala iz prirode, a moguća je i izrada instalacija i skulptura, samostojećih i visećih.

Izbor likovnih radova

Likovni radovi pristigli na natječaj bit će izloženi u sklopu Međunarodnoga dječjeg festivala Šibenik – Hrvatska kao jedan od središnjih likovnih događaja na festivalu. Vrednovat će se prema načelima kreativnosti, maštovitosti, originalnosti i izražajnosti djeteta u prikazu njegovih likovnih promišljanja kao i kvaliteti provedbe ideje s obzirom na odabranu likovnu tehniku, a u skladu s osjetilnim, spoznajnim i stvaralačkim mogućnostima djece određene dobi.

Dostava likovnih radova

Uz likovne radove molimo vas da priložite sljedeće podatke:

* Ime, prezime i dob djeteta
* Naziv i adresu osnovne škole
* Ime i prezime nastavnika/mentora
* Kontakt broj nastavnika/mentora
* Popunjen obrazac Izjava o davanju suglasnosti za sudjelovanje na likovnom natječaju

Ljubazno molimo da nam dostavite sve tražene podatke jer likovne radove s nepotpunom dokumentacijom nećemo moći izložiti!

Radovi trebaju biti zaštićeni i primjereno zapakirani!

Napomena za 3D radove:

Molimo da sve 3D radove jako dobro zalijepite, učvrstite ili prikucate čavlićima za podlogu jer nam pri isporuci često stignu uništeni radovi koje ne možemo popraviti i vratiti u prvobitno stanje, a samim time ih ne možemo ni izložiti.

Preporučamo da stavite oznake da je pošiljka lomljiva i da s njom treba oprezno rukovati.

**Radove pošaljite najkasnije do 2. svibnja 2023. na adresu:**

Hrvatsko narodno kazalište u Šibeniku

Međunarodni dječji festival Šibenik – Hrvatska

(za Likovni natječaj za učenike osnovnih škola)

Ulica kralja Zvonimira 1

22000 Šibenik

Dodatne napomene

Sudionici natječaja slanjem radova pristaju na javno prikazivanje pristiglih radova u programu svečanog otvaranja 63. Međunarodnog dječjeg festivala Šibenik – Hrvatska, na Hrvatskoj radio televiziji.

Molimo sudionike natječaja da vode računa o tome da se radovi *ne vraćaju*!

Molimo sudionike natječaja da pristanu na korištenje elemenata poslanih likovnih uradaka u nekomercijalne svrhe s ciljem promocije Međunarodnog dječjeg festivala Šibenik – Hrvatska.

Molimo nastavnike i mentore da ograniče broj poslanih radova na maksimalno 5 radova po razredu.

Kontakt za dodatne informacije i upite:

Ured MDF Šibenik – Hrvatska

Telefon: +385(0)22 213123

e-mail: mdfplakat@gmail.com

Anita Travčić, urednica likovnog programa

Ravnatelj Hrvatskoga narodnog kazališta u Šibeniku

Jakov Bilić, mr. art.